留題鎮陽潭園
作者：歐陽修
朝代：宋

paragraphs: 官雖鎮陽居，身是鎮陽客。
北園潭上花，安問誰所植。
春風無先後，爛漫爭紅白。
一花聊一醉，盡醉猶須百。
而我病不飲，對花空歎息。
朝來不能歸，暮看不忍摘。
謂言花縱落，滿地猶可席。
不來纔幾時，人事已非昔。
芳枝結青杏，翠葉新奕奕。
落絮風卷盡，春歸不留迹。
空餘綠潭水，尚带餘春色。
疑春竟何之，意謂追可得。
東西遶潭行，峰鳥已寂寂。
惘然無所依，歸駕不停軛。
寓興誠可樂，留情豈非惑。
至今清夜夢，猶遶北潭北。